એ જ અરસામાં બહાર મોહલ્લામાં વાત ફેલાઈ હતી કે ફરી મઝહબીએ કંઇક નવી હરકત કરી છે. અને જે રીતે તેના ઘરના લોકો બુમો પડી રહ્યા હતા, એ જોતા નક્કી કંઇક ગંભીર બન્યું હોવું જોઈએ. એ અવાજો સાંભળી બહાર ઉભા લોકોએ જાત જાતની અટકળો કરી હતી. અને અમુક તો તેના ઘરમાં અંદર સુધી ધસી ગયા હતા. બહાર ઉભા લોકોમાં જ એક રાઠોડે ગોઠવેલ કોન્સ્ટેબલ હતો, જે છુપી રીતે એના ઘરની આસપાસ નજર રાખી રહ્યો હતો. અને મઝહબીની ભાગી ગયાની અટકળો સાંભળી એને મનમાં એક ડર ઉઠ્યો હતો, કે જો આ માહિતી એણે રાઠોડ સુધી સમયસર ન પંહોચાડી તો એનું આવી બનવાનું છે, અને રીતસરનો ભાગતો જઈ એ ચોકી પર પંહોચ્યો હતો.